Лахан/6
6.

 
ДРУГИ ПАСТИР, ПРЕЂАШЊИ 

ПАСТИР: Краљушо, Татари пређоше опкоп. 

ЛАХАН:  Сад је време! Десет људи с трнокопима и мотикама нека иду, да се пропусти јаз. Кажи Бориши: одмах. (Пастир одлази). Ја бих и вас позвао, војводе, против општег непријатеља, но бојим се биће вам стид са пастирима друговати. (Одлази). 

БОГОР:  Но, како вам се види сад? 

НЕШКО:  Чудан човек, заиста. 

БОГОР:  Чусте ли му беседу? 

ЕЛТИМИР:  Овај тако носи боју варалице и човека великог, да управ двоумим, за што би га пре огласио. 

БОГОР:  Пастир заиста није. 

НЕШКО:  Откуд би знао тако говорити? 

БОГОР:  Па онда она пријатност у лицу, нешто што човека привлачи к себи. Па она сладост у речима! Ко га не би радо слушао? 

НЕШКО:  Мора бити неки велики човек. 

ЕЛТИМИР:  Који своје име крије. 

НЕШКО:  Можда има узрока. 

БОГОР:  Маните се тога; него шта велите за овај посао с Татарима? 

ЕЛТИМИР:  Биће и то вража као с родбином му. 

НЕШКО:  И ја не верујем да ће моћи што Татарима. 

ЕЛТИМИР:  Па чусте ли онај подсмех: „Ја бих вас, вели, позвао у друштво, али се бојим биће вам стид"! Као ми одмах потрчасмо за скитницама! 

БОГОР:  Ја ту опет друго налазим. Он мисли јамачно: ви војводе и не знам шта тамо, па не тражите непријатеље, него дочекасте, да пастири вам перу образ. Немојте ни ви стајати с прекрштеним рукама, него помозите, кад се ради за увар народу. И пастири нису не знам што, него опет Бугари.

ЕЛТИМИР:  Ти право велиш, Богоре; само какав ће нам образ бити, кад се чује, да смо се за пастирима повели и смешан бој имали? 

БОГОР:  Какогод што је лепо гледати, где Татари тумарају слободно по земљи, тако би исто смешно било, кад би неки сердари навалили побити их са скитницама, па не могоше. 

НЕШКО:  Ја велим, нећемо погрешити, ако одемо ближе, да видимо шта ће ти пастири. Ај, кнеже Елтимире? (Елтимир слеже раменима). Ми сумњамо том човеку, и ти понајвише. Није ли ово прилика да нам разбије сумњу? 

ЕЛТИМИР:  Право кажеш. Кудити човека без доказа, знак је пакосна срца; хвалити га и слепо му веровати, показује слабу памет. Хајдете, да га испитамо. 

(Одлазе). 

Лахан